ออมสินไล่หนี้เน่า
ออมสินโชว์แก้หนี้เสียดึงเงินสำรองหนี้มาเป็นกำไรเดือนเดียวได้เกือบ 2,000 ล้านบาท
6 พ.ย. 2557

ออมสินโชว์แก้หนี้เสียดึงเงินสำรองหนี้มาเป็นกำไรเดือนเดียวได้เกือบ 2,000 ล้านบาท 
นายธัชพล กาญจนกูล รองผู้อำนวยการอาวุโส รักษาการผู้อำนวยการธนาคารออมสิน เปิดเผยว่า ในเดือน ต.ค.นี้ธนาคารทำกำไรได้ถึง 3,200 ล้านบาท เพิ่มจากที่ธนาคารเคยมีกำไรเฉลี่ยเพียง 700800 ล้านบาท 
แหล่งข่าวจากคณะกรรมการธนาคารออมสิน เปิดเผยว่า กำไรที่ก้าวกระโดดของธนาคารในเดือน ต.ค.มาจากการแก้ไขหนี้เสีย (เอ็นพีแอล) ได้เหลือ 1.6% จาก 1.7% ซึ่งเพิ่มขึ้นจาก ณ สิ้นปีที่มีเอ็นพีแอลในระดับ 1.14% กำไรดังกล่าวไม่มีนัยสำคัญ เพราะไม่ได้มาจากการขยายธุรกิจ แต่มาจากการปรับโครงสร้างหนี้และพักหนี้ ซึ่งพร้อมกลับมาเป็นหนี้เสียได้ตลอดเวลา ธนาคารควรมีสำรองหนี้ที่เหมาะสมการมีสำรองมากจะทำให้ธนาคารแข็งแกร่ง มากกว่าจะเอาเงินสำรองมาโชว์เป็นกำไรจากการดำเนินงาน
นายธัชพล กล่าวว่า สิ้นปีนี้จะลดลงเหลือ 1.5% โดยได้ติดตามและฟ้องร้องไปในบางส่วน เช่น โครงการสินเชื่อพัฒนาชีวิตครูและสวัสดิการข้าราชการ ซึ่งมีหนี้เสียอยู่ 45 หมื่นล้านบาท จากวงเงินรวม 6 แสนล้านบาท ส่งผลให้ไม่ต้องกันสำรอง ทำให้มีกำไรเพิ่มขึ้นมาก
ทั้งนี้ เป็นที่คาดกันว่าธนาคารออมสิน ซึ่งปัจจุบันมีเงินฝากรวม 2 ล้านล้านบาท และสินเชื่อคงค้างอยู่ที่ 1.77 ล้านล้านบาท จะสามารถรองรับนโยบายของรัฐที่ต้องการปล่อยสินเชื่อให้ผู้มีรายได้ต่ำ รวมถึงการแก้ปัญหาหนี้นอกระบบได้ โดยที่ผ่านมา ออมสินได้ปล่อยสินเชื่อเพื่อนำไปใช้ในโครงการรับจำนำข้าวกว่า 7 หมื่นล้านบาท และปล่อยสินเชื่อเอสเอ็มอีสุขใจ ถึงเป้า 1 หมื่นล้านบาทแล้ว